Limpopo-man vas na hy glo ouma verkragArgieffoto ŉ Man is Sondag in hegtenis geneem nadat hy glo sy 82-jarige ouma in Bolobedu in Limpopo verkrag het. “Die 24-jarige, wat saam met sy ouma bly, het die huissleutel geëis en sy het dit onderdeur die deur gegooi,” het brig. Hangwani Mulaudzi, woordvoerder van die polisie, gesê. “Die verdagte het die huis betree, die verswakte bejaarde aangeval en haar gewurg totdat sy haar bewussyn verloor het. Hy het haar daarna glo verkrag.” Die ouma het later bygekom en bure in kennis gestel van die voorval. “Hulle het haar dogter en die polisie ontbied,” het Mulaudzi bygevoeg. Sy is na ŉ hospitaal geneem en is steeds in ŉ ernstige toestand. Die man sal na verwagting Maandag in die Bolobedu-landdroshof verskyn.